তিনি ‘বেগমজান’। তিনি বিদ্যা বালন। ইতিমধ্যেই সৃজিত মুখোপাধ্যায় পরিচালিত ছবিটির ট্রেলার পছন্দ হয়েছে দর্শকদের। বিদ্যার কথায়, ‘‘আমি যতটা আশা করেছিলাম তার থেকেও ভাল রেসপন্স পাচ্ছি।’’ সম্প্রতি এক সাক্ষাত্কারে নায়িকা বলেছেন, ‘‘স্ক্রিপ্টটাই আমাকে তৈরি করেছে। আমি সৃজিতের সঙ্গে অনেক সময় কাটিয়েছি বেগমজান কোথা থেকে এসেছে বোঝার জন্য। ওই চ্যাটগুলোই আমার হোমওয়ার্ক ছিল। শুটিং শেষে হোটেলে ফিরে আমি একা থাকতাম। আমার কো-অ্যাক্টরা প্রায় প্রত্যেক দিন একসঙ্গে পার্টি করত, কিন্তু আমি নিজেকে ঘরবন্দি করে ফেলতাম। কারণ আমার বেগমজানকে অনুভব করাটা দরকার ছিল।’’ গোটা জার্নিটাই নাকি বেশ কঠিন ছিল। এত পরিশ্রমের পর যদি কোনও ছবি বক্স অফিসে ফ্লপ করে?  বিদ্যা ব্যাখ্যা করেছেন, যে কোনও ছবি ফ্লপ করলেই সেটা দুঃখের। তার জন্য খারাপ লাগা থাকেই। কিন্তু এগিয়েও যেতে হবে সমান ভাবে। বিদ্যার জবাব, ‘‘আমাকে নিয়ে হওয়া কোনও খবর আমি পড়ি না। এমনকী কোনও ছবির রিভিউও আমি পড়ি না। যদি বাবা বা আমার বন্ধুদের কেউ বলে যে কোনও লেখা অন্য রকম হয়েছে, ভাল হয়েছে, তখন সেটা পড়ে দেখি।’’